Dorottya (keresztnév)

A Dorottya női név az ógörög Dorothea (Δωροθέα) magyar változata. Jelentése: Isten ajándéka. A név férfi változata a Doroteó.


Képzett és rokon nevek
 Dolli: a Dorottya angol megfelelőinek önállósult beceneve. 
 Dóra: a Dorottya névnek több nyelvben is meglévő önállósult beceneve. 
 Dorina: a Dorottya névnek kicsinyítőképzővel önállósult beceneve. 
 Dorinka: a Dorina magyar becenevéből önállósult. 
 Dorisz: a Dorottya angol beceneveként tartják számon, de eredetileg görög mitológiai név, egy tengeri nimfa neve. 
 Dorit: a Dorottya angol becenevéből önállósult. 
 Dorka: a Dóra és a Dorottya magyar becenevéből újabban önállósult név. 
 Dorotea: a Dorottya latin változatából származik. 
 Doroti: a Dorottya angol változatából származik. 
 Tea: a Dorottya, Teodóra és Terézia önállósult beceneve a német nyelvben, de a Thea önálló jelentése a görög nyelvben istennő.
 Ditte: a Dorottya és az Edit északnémet és dán önállósult beceneve.
 Dotti: a Doroti becéző alakváltozata.

Gyakorisága
A Dorottya gyakori név volt a 16–18. században, majd hosszú időre elvesztette a népszerűségét. Ez valószínűleg Csokonai Dorottya című vígeposzának köszönhető, mivel abban a címszereplő vénkisasszonyt hívták Dorottyának. A név elavultságára utal, hogy ugyanebben a műben a többi vénkisasszony neve (Orsolya, Adelgunda, Márta, Rebeka, Magdaléna) abban a korban szintén elavult névnek számított, míg a fiatal lányok nevei (Laura, Amália, Belinda, Rózsi) divatos nevek voltak. Jókai Mór És mégis mozog a föld című regényének egyik főhőse Dorothea grófnő, akinek a nevéről Jókai így ír: „Valóban hercegi bátorság kell hozzá, hogy valaki a leányát Magyarországon Dorottyának merje kereszteltetni, ahol Csokonai gúnyhőskölteménye e nevet oly csihéssé tette; ámde híhatnák a grófnőt akár Meduzának vagy Hekaténak, azért ő ezzel a névvel is bámulatra méltó szépség volna.”

1967-ben 43-an kapták ezt a nevet, és a 80-as években sem volt sokszor használt, de az 1990-es években ismét gyakorivá vált. A 2000-es években a 41-62. leggyakoribb női név.

A Dorina az 1990-es években ritka név volt, a 2000-es években az 5-17. leggyakoribb női név. A Dolli, Dorisz, Dorka és Doroti nevek az 1990-es években igen ritkán fordultak elő, a 2000-es években a Dorka a 34-55. leggyakoribb női név, a Dolli, Dorisz és Doroti nem szerepel az első százban. Az 1990-es években a Dorinka, Dorit és Tea szórványos név volt, a 2000-es években nem szerepelnek a 100 leggyakoribb női név között.

Névnapok
Dorottya, Dolli, Dorit, Dorka, Dorotea, Doroti, Ditte: február 6., 
Dorina, Dorinka: február 6., szeptember 2. 
Dorisz: április 28.
Ditte: szeptember 16.
Tea, Thea augusztus 3., december 19.

A népi időjóslásban a február 6-ai Dorottya-nap jeles nap, mivel azt tartották, hogy Ha Dorottya szorítja, Zsuzsanna megtágítja, azaz ha Dorottya napján fagy van, akkor Zsuzsanna napján olvadni fog.

Dorottya-napi hagyomány volt több helyen, hogy ezen a napon nem szabad az asszonyoknak dolgozni, mert ha például varrni kezdenek, akkor megfájdul az ujjuk.

Híres Dorottyák, Dollik, Dorinák, Dorinkák, Doriszok, Doritok, Dorkák, Doroteák, Dorotik, Teák, Ditték és Dottik
 Kanizsai Dorottya, a mohácsi csata halottainak eltemettetője
 Balduin Dorottya Zsófia írónő
 Württembergi Marija Fjodorovna orosz cárné orosz cárné 
 Mária Dorottya württembergi hercegnő osztrák főhercegné
 Habsburg–Lotaringiai Mária Dorottya főhercegnő
 Geszler Dorottya modell, műsorvezető
 Gryllus Dorka színésznő
 Németh Dorottya fitness világbajnok
 Udvaros Dorottya színésznő
 Galambos Dorina énekesnő
 Csifó Dorina színész, énekesnő
 Martinovics Dorina színész

Külföldön
 Szent Dorottya vértanú
 Dorothy Hodgkin Nobel-díjas kémikus
 Dorothy Parker amerikai költő, író
 Dorothy Dandridge Oscar-díjas amerikai színésznő
 Dorothy Malone Oscar-díjas amerikai színésznő 
 Dorothy Day író, fotográfus, emberjogi aktivista, a Katolikus Munkásmozgalom alapítója
 Dorothy L. Sayers brit író, költő, műfordító
 Dorothea Douglass Chambers olimpiai aranyérmes teniszező
 Dorothea von Rodde-Schlözer német filozófus
 Dorothea von Schlegel német író, műfordító
 Dorothea Erxleben az első német orvosnő 
 Dorothea Lange fotógráfus
 Dorothy Lamour amerikai színésznő
 Dorothy Hamill olimpiai aranyérmes műkorcsolyázónő
 Angela Dorothea Merkel német kancellár
 Dolly Parton Grammy-díjas amerikai country-énekesnő
 Doris Day amerikai filmszínésznő
 Doro Pesch német rockénekesnő
 Kedves Dorina gördeszkás világbajnok

Egyéb Dorottyák, Dollik, Dorinák, Dorinkák, Doriszok, Doritok, Dorkák, Doroteák, Dorotik, Teák és Ditték

Vezetéknévként
Maga a Dorottya név ritkán fordul elő családnévként, inkább a belőle képzett rövid alakok: Dor, Dór, Dora, Dóra, Dorka, Durka, Dorko, Durkó, Dorkos, Doró.

Az irodalomban
 Csokonai Vitéz Mihály: Dorottya (komikus eposz)
 Johann Wolfgang von Goethe: Hermann és Dorottya (németül: Hermann und Dorothea) eposz (1797-98)
 Dorothea grófnő az egyik szereplője Jókai Mór És mégis mozog a föld című regényének
 Dorothy a főhőse az Óz, a csodák csodája című mesének

A népnyelvben
 dórikancsó vagy dórikorsó: nagyméretű mázatlan vizeskorsó neve 
 dórikályha vagy dorkó: sárból, vályogból, téglából rakott boglya alakú szobai kemence, amit a konyhából fűtenek

Egyéb
 Dorottya-játékok: a 15. században elterjedt szokás szerint kis közösségek (céhek, iskolások, bányászok) adták elő Dorottya legendáját, néhol házról házra járva. Sokfelé farsangoló elemekkel bővült ki. 
 Dorottya-ház: Csokonai Dorottyájáról elnevezett ház Kaposváron.
 Dolly bárány, az első klónozott emlős
 Dolly Roll: magyar popzenekar
 Dorotea község: település Svédországban

Jegyzetek

Magyar keresztnevek (D)
Női keresztnevek (D)
Görög eredetű magyar női keresztnevek